Տիգրան Արզաքանցյան

Տիգրան Գրիշայի Արզաքանցյան (), հայ գործարար և քաղաքական գործիչ, ՀՀ Ազգային Ժողովի նախկին պատգամավոր։ «Գրեյթ Վելլի» ՀՁ ՍՊԸ սեփականատեր, «Տիգրան Արզաքանցյան» ԲՀ-ի հիմնադիր։

Կենսագրություն 
Ծնվել է 1966 թ․ օգոստոսի 7-ին ՀՍՍՀ Կամո շրջանի Կամո քաղաքում (այժմ՝ Գավառ)։

1979–1984 թթ․ սովորել է Կամոյի անասնաբուժական-անասնաբուծական տեխնիկումում։ 1984–1986 թթ. ծառայել է խորհրդային բանակում։ 1986–1998 թթ. ՌԴ-ում զբաղվել է բիզնեսով։ 1998–2003 թթ. եղել է «Գրեյթ Վելլի» ՀՁ ՍՊԸ տնօրեն։

2003 թ․ հիմնադրել է «Տիգրան Արզաքանցյան» բարեգործական հիմնադրամը, որը տնօրինում է նրա մայրը՝ Վարսենիկ Գրիգորյանը։ 2008 թ․ գնել է Ֆրանսիայում գտնվող Hine Cognac House-ի գործարաններից մեկը։ Տեր է նաև Paramount Gold Mining ՓԲԸ բաժնետոմսերի 51%-ի։ 

2007 թ. Սեպտեմբերի 26-ին երեք անգամ դանակահարվել է և հրազենից երկու վերք է ստացել Մոսկվայի «Մետրոպոլ» խաղատանը։ Հետաքննության համաձայն՝ 2007 թ․ ավելի քան 30 անգամ այցելել է «Մետրոպոլ» խաղատունը։ 2011 թ․ հայց է ներկայացրել «Երկիր» օրաթերթի դեմ՝ իրեն վիրավորելու համար։

2016 թ․ Հայաստանի պետական եկամուտների կոմիտեն Արզաքանցյանին մեղադրանք է առաջադրել՝ պետությանը խոշոր չափի վնաս պատճառելու համար։

Քաղաքական գործունեություն 
2003 թ․ մայիսի 25-ին կայացած խորհրդարանական ընտրություններում ընտրվել է Հայաստանի Ազգային ժողովի երրորդ գումարման պատգամավոր՝ Հայաստանի հանրապետական կուսակցությունից։ ԱԺ ֆինանսավարկային, բյուջետային և տնտեսական հարցերի մշտական հանձնաժողովի անդամ է եղել։

2007 թ. Մայիսի 12-ին կայացած խորհրդարանական ընտրություններում ընտրվել է Գեղարքունիքի մարզի 22 ընտրատարածքի Ազգային ժողովի չորրորդ գումարման պատգամավոր՝ ՀՀԿ-ից։ 2007 թ. Հունիսի 19-ից մինչև 2008 թ. Հուլիսի 11 եղել է առողջապահության, մայրության և մանկության հարցերի մշտական հանձնաժողովի անդամ, ապա մինչև 2009 թ. Մայիսի 4-ը՝ սոցիալական հարցերի մշտական հանձնաժողովի անդամ, այնուհետ՝ տնտեսական հարցերի մշտական հանձնաժողովի անդամ է եղել։ Մի շարք աղբյուրներ Արզաքանցյանին նշել են որպես խորհրդարանի նիստերից ամենահաճախակի բացակայողներից մեկը։

2017 թ․ խորհրդարանական ընտրություններում կրկին առաջադրվել է ՀՀԿ պատգամավորության թեկնածու Գեղարքունիքի մարզում, սակայն պարտվել է կուսակիցներին։

Գլխավորելու էր Հայաստանի դեմոկրատական կուսակցության նախընտրական ցուցակը 2021 թ․ հունիսի 21-ին կայանալիք Հայաստանի խորհրդարանական ընտրություններում։ Սակայն հունիսի 10-ին հայտնի դարձավ, որ ԿԸՀ-ն անվավեր է ճանաչել Հայաստանի դեմոկրատական կուսակցության ընտրական ցուցակը գլխավորող Տիգրան Արզաքանցյանի գրանցումը։

Անձնական կյանք 
Առաջին ամուսնությունից ունի երեք երեխա։

Ամուսնացած է Նատալիա Ռոտենբերգի հետ։

Ծանոթագրություններ 

Ապրող անձինք
1966 ծնունդներ
ՀՀԿ անդամներ
ՀՀ Ազգային ժողովի պատգամավորներ
Հայ գործարարներ
Հայ քաղաքական գործիչներ